Mosie van wantroue teen Cyril gaan uitgestel word | Netwerk24
Deur Llewellyn Prince 03 Desember 2020 11:24
Die beoogde mosie van wantroue in pres. Cyril Ramaphosa wat Donderdagmiddag in die parlement gedebatteer sou word, gaan heel waarskynlik uitgestel word.
Dit kom nadat die African Transformation Movement (ATM), wat die mosie aangevra het, Thandi Modise, speaker van die nasionale vergadering, Donderdagoggend skriftelik versoek het om die mosie uit te stel.
Die party wil dit uitstel totdat sy dringende hofaansoek – om Modise se weiering van 'n geheime stemming in die mosie van wantroue te laat hersien en tersyde te stel – afgehandel is.
Kort nadat Vuyo Zungula, ATM-leier en LP, Donderdagoggend sy party se dringende aansoek voor die hooggeregshof in Kaapstad gebring het, is Modise in 'n amptelike brief gevra om die mosie uit te stel.
"Die hofaansoek sal op 3 en 4 Februarie 2021 aangehoor word. Daarom wil die ATM die mosie uitstel totdat die hofverrigtinge afgehandel is," het Zungula aan Modise geskryf.